|  |
| --- |
| **SPORTSZERVEZŐ** |

# Képzési forma, munkarend: alapképzés, nappali és levelező

# Képzési idő: 6 félév

**Érettségi követelmény:** motoros alkalmassági vizsga (Alk) és kettőt kell választani: biológia vagy magyar vagy testnevelés vagy történelem vagy egy idegen nyelv (angol, francia, német, olasz, orosz, spanyol)

# Az szakképzettség oklevélben szereplő megnevezése: sportszervező

**A képzés célja:** olyan sportmenedzserek képzése, akik sportvezetési ismereteik birtokában képesek ellátni a sportmenedzseri és a sportszervezői feladatokat; feltárni és hatékonyan felhasználni a testneveléshez és a sporttevékenységhez szükséges erőforrásokat; eligazodni a sportra ható társadalmi és gazdasági tényezők és folyamatok között. Továbbá kellő mélységű elméleti ismeretekkel rendelkeznek a tanulmányok mesterképzésben történő folytatásához.

 Az alapoklevél birtokában a sportmenedzser ismeri: a testnevelés és sportmozgalom célkitűzéseit, szervezeti és kapcsolatrendszerét. Az emberi erőforrások alkalmazásához szükséges pedagógiai, pszichológiai, szociológiai törvényszerűségeket. A sportvezetéshez szükséges alapvető sporttudományi, gazdasági, vezetéselméleti, szervezéstudományi ismereteket. Képes az elsajátított szakmai, jogi, gazdasági, valamint szervezési és vezetési ismeretek hatékony alkalmazására, a testnevelési és sportszervezetek, egyesületek létrehozására, céljainak meghatározására, a sportmozgalom szervezésére, a szervezetek céljai megvalósulásához szükséges anyagi, tárgyi, személyi feltételek megteremtésére és hatékony felhasználására.

 Az alapfokozat birtokában a sportmenedzser alkalmas: sportszervezeteknél, sportegyesületeknél, önkormányzatoknál, rekreációs központoknál, rendezvényszervezéssel foglalkozó szervezeteknél vezetői, szervezői feladatok ellátására; sportmarketing tevékenység végzésére. A szakon végzettek rendelkeznek kapcsolatteremtő, problémafelismerő és problémamegoldó képességgel, együttműködési és kommunikációs készséggel, idegen nyelvtudással.

# Az ideális jelentkező: Jellemezi az érdeklődés a testkultúra, azon belül a sport és a sportgazdaság iránt. Érdekli az emberi szervezet felépítése és működése általában és sportolás közben. Magas szintre akarja fejleszteni képességeit és készségeit sportrendezvények szervezése, sportszervezetek vezetése terén. Fontosnak tartja, hogy egy jó testkultúrális szakember – túl a sportmenedzseri szakma szakismeretein – sportrekreációs alapismeretekkel is rendelkezzen.

# Nyelvi követelmények: az alapfokozat megszerzéséhez legalább egy élő idegen nyelvből államilag elismert, középfokú (B2) komplex típusú nyelvvizsga vagy azzal egyenértékű érettségi bizonyítvány vagy oklevél megszerzése szükséges.

# Továbbtanulási lehetőségek, doktori képzés: hallgatóink a diploma megszerzése után mesterképzésben vehetnek részt. Ezt követően lehetőségük van szakterületük bármely doktori iskolájának elvégzésére.

# A szakma szépségei: a sportmenedzseri munka olyan tevékenység, amely egy szakterülethez, a sporthoz kapcsolódó képzést, tanulmányokat és diplomát feltételez, tehát több mint egy általános menedzseri diploma. A differenciált szakmai ismeretek révén további értékes, jól konvertálható ismereteket lehet megszerezni. Sportesemények megszervezése, szponzorok felkutatása, szervezet vezetése, mind szép feladat egy menedzser számára.

# Elhelyezkedési esélyek és lehetőségek: a főiskolai sportmenedzseri oklevéllel rendelkezők több területen is elhelyezkedhetnek (iskolában szabadidő-szervezőként; fitneszcentrumokban vezetőként vagy életmód szaktanácsadóként; sportegyesületekben sportmenedzserként, sportszervezőként vagy sportvezetőként; önkormányzatoknál sportreferensként stb.).